### อย. ลุยดำเนินคดีกับผู้กระทำผิด แนะผู้บริโภครู้เท่าทันโฆษณาเครื่องมือแพทย์

### อย. เตือนผู้บริโภค อย่าหลงเชื่อคำหรือข้อความโฆษณาอวดอ้างเกินจริงของเครื่องมือแพทย์ แนะตรวจสอบโฆษณาก่อนซื้อหรือใช้ เพื่อให้ผู้บริโภคได้รับผลิตภัณฑ์ที่ปลอดภัย และไม่ตกเป็นเหยื่อของโฆษณาโอ้อวดเกินจริง

### เภสัชกรเลิศชาย เลิศวุฒิ รองเลขาธิการคณะกรรมการอาหารและยา เปิดเผยว่า ปัจจุบันพบคำหรือข้อความโฆษณาที่ถูกนำมาใช้กับผลิตภัณฑ์สุขภาพต่าง ๆ โดยเฉพาะเครื่องมือแพทย์ที่โฆษณาเพื่อชักจูงหรือเชิญชวนให้ผู้บริโภคหลงเชื่อและเลือกใช้ผลิตภัณฑ์ เพื่อให้ผู้บริโภครู้เท่าทันและสามารถปกป้องตนเองจากคำโฆษณาเกินจริงเหล่านี้ สำนักงานคณะกรรมการอาหารและยา (อย.) จึงได้จัดทำแนวทางการโฆษณาเครื่องมือแพทย์ ทั้งการแสดงคำเตือน ข้อห้ามใช้ และข้อควรระวังใน**สื่อโฆษณาประเภทต่าง ๆ** โดยจะต้องไม่มีข้อความ ลักษณะภาพหรือการโฆษณาที่ไม่อนุญาต ได้แก่ การใช้คำหรือข้อความในทำนองโอ้อวดเกินจริง เช่น ยอด ดีเลิศ หายห่วง มหัศจรรย์ พิชิตโรคร้าย ปลอดภัยที่สุด หายขาด เป็นต้น หรือการใช้ภาพหรือเสียงอื่นใดที่มีความหมายทำนองเดียวกัน การรีวิวสินค้าโดยให้บุคคลแสดงการรับรองหรือยกย่องคุณประโยชน์ การจัดให้มีรางวัลด้วยการเสี่ยงโชค การเปรียบเทียบ ทับถมผลิตภัณฑ์ของผู้อื่น ทั้งนี้ สามารถศึกษารายละเอียดเพิ่มเติมได้ที่เว็บไซต์ https://medical.fda.moph.go.th/advertising/category/basic-information หรือ QR Code นี้ หาก ฝ่าฝืน จะมีโทษจำคุกไม่เกิน 1 ปี หรือปรับไม่เกิน 100,000 บาท หรือทั้งจำทั้งปรับ

### รองเลขาธิการฯ อย. กล่าวเพิ่มเติมว่า ในปีงบประมาณ 2567 นี้ อย. ได้ดำเนินการเฝ้าระวัง ตรวจสอบ การโฆษณาผลิตภัณฑ์เครื่องมือแพทย์ทางสื่อต่าง ๆ โดยได้มีการดำเนินคดีกับผู้กระทำผิดโฆษณาเครื่องมือแพทย์แล้วจำนวน 124 คดี ทั้งนี้ อย. จะตรวจสอบ เฝ้าระวังโฆษณาเครื่องมือแพทย์ผิดกฎหมายอย่างเข้มข้นต่อไป เพื่อให้ผู้บริโภคได้รับผลิตภัณฑ์ที่ปลอดภัย และไม่ตกเป็นเหยื่อของโฆษณาโอ้อวดเกินจริง หากมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถามหรือแจ้งร้องเรียนได้ที่ สายด่วน อย. 1556

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 10 กันยายน 2567 / ข่าวแจก 246 ปีงบประมาณ พ.ศ. 2567**